แกรมมี่เท4พันล.สู้ทีวีดิจิตอล3ช่องหวังเค้กหมื่นล้าน
แกรมมี่ ทุ่ม 4,000 ล้าน ชิงทีวีดิจิตอล 3 ช่อง ตั้งเป้าแบ่งเค้กทีวี 1 หมื่นล้านบาท ยันไม่เพิ่มทุน
22 พ.ค. 2556

แกรมมี่ ทุ่ม 4,000 ล้าน ชิงทีวีดิจิตอล 3 ช่อง ตั้งเป้าแบ่งเค้กทีวี 1 หมื่นล้านบาท ยันไม่เพิ่มทุน
นายปรีย์มน ปิ่นสกุล ประธานเจ้าหน้าที่การเงิน บริษัท จีเอ็มเอ็ม แกรมมี่ (GRAMMY) เปิดเผยว่า แกรมมี่เตรียมเงินจำนวน 4,000 ล้านบาท เพื่อร่วมประมูลทีวีดิจิตอล 3 ช่อง คือช่อง วาไรตี้ HD ช่องวาไรตี้ SD และช่องเด็ก รวมถึงค่าลงทุนในการผลิตสื่อรองรับทีวีดิจิตอลด้วย 
บริษัทไม่จำเป็นต้องเพิ่มทุนจดทะเบียนโดยจะอาศัยวงเงินกู้จากธนาคาร และไม่กระทบต่อฐานะการเงินเพราะมีกำไรก่อนหักภาษีและค่าเสื่อม (อีบิตดา) ปีละประมาณ 1,000 ล้านบาท และเงินสดในมือที่พยายามให้อยู่ในระดับ 1,000 ล้านบาท 
“บริษัทเชื่อมั่นว่าน่าจะได้รับใบอนุญาตทั้ง 3 ช่อง ทุกวันนี้สื่อทีวีมีมูลค่าการตลาด 6 หมื่นล้านบาท โดยเราตั้งเป้าว่าน่าจะผลักดันเรทติ้งให้อยู่ในอันดับ 34 ได้ หรือชิงมูลค่าตลาด 1 หมื่นล้านบาทให้ได้โดยเร็วที่สุดซึ่งจุดนี้เป็นระดับคุ้มทุน” นายปรีย์มน กล่าว 
สำหรับผลประกอบการในช่วงไตรมาส 2 นี้ มีแนวโน้มที่ดีกว่าไตรมาสแรก เพราะรับรู้รายได้จากภาพยนตร์เรื่อง “พี่มากพระโขนง” และรายได้จากการขายหุ้นบริษัท มติชน สำหรับธุรกิจโฮมช็อปปิ้งยังขาดทุนอยู่ คาดรวมรายได้ทั้งปีจะเติบโต 10% จากปีที่ผ่านมา ที่มีรายได้ 1.1 หมื่นล้านบาท ส่วนจะขายหุ้นบริษัท โพสต์ พับลิชชิง (POST) ที่ถืออยู่ 23% หรือไม่นั้น จะพิจารณาจากผลตอบแทนที่ได้รับมากกว่าความต้องการใช้เงิน